Skeld hospitale kwyt van beurtkragArgieffoto (Foto: Unsplash) Die 420 staatshospitale en 3 000 staatsklinieke steier weens beurtkrag wat die verskaffing van gehaltesorg in hierdie gesondheidsfasiliteite negatief raak en enorme druk op gesondheidswerkers plaas net om hul werk gedoen te kry. Die Raad op Gesondheidsberoepe in Suid-Afrika (RGB) vra nou dat alle hospitale, klinieke en ander gesondheidsfasiliteite van beurtkrag kwytgeskeld moet word. Fase 5-beurtkrag, wat Dinsdag ingestel is, geld steeds en daar is ŉ kans dat ŉ laer fase Donderdag ingestel kan word. Volgens prof. Simon Nemutandani, president van die RGB, maak meer as 80% van Suid-Afrikaners staat op openbare gesondheidsorgdienste en die inwerkingstelling van beurtkrag kan “katastrofies in die gesondheidsorgomgewing wees, met uiteenlopende en verreikende gevolge”. “Gesondheidsorgpraktisyns in staatshospitale kan weens beurtkrag nie noodoperasies betyds doen nie en stel gevolglik die lewe van die pasiënte in gevaar,” waarsku Nemutandani. “Hierdie gesondheidsfasiliteite is ook platforms wat gebruik word vir voorgraadse internskappe en nagraadse opleiding van gesondheidswerkers wat ook negatief deur beurtkrag geraak word. “Kragonderbrekings plaas ernstig siek pasiënte – wat afhanklik is van lewensondersteunende masjiene – in gevaar. Die werkverrigting en lewensduur van mediese toerusting en toestelle word ook negatief deur kragonderbrekings geraak.” Private fasiliteite en sekondêre- en tersiêre-vlak-staatshospitale is meestal goed toegerus met kragopwekkers, maar kleiner fasiliteite, ook wesenlik klinieke, het gewoonlik nie rugsteunkrag nie en sit in die donker.